Document ID: 32006D0078

KOMISSION PÄÄTÖS,
tehty 31 päivänä tammikuuta 2006,
yhteisön rahoitustuen myöntämisestä epidemiologisen selvityksen ja lampaan bluetongue-taudin seurantatoimien täytäntöönpanoon kyseisen taudin torjumiseksi Portugalissa vuosina 2004 ja 2005 toteutettujen hätätoimenpiteiden yhteydessä
(tiedoksiannettu numerolla K(2006) 166)
(Ainoastaan portugalinkielinen teksti on todistusvoimainen)
(2006/78/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY (1) ja erityisesti sen 3 artiklan 2a kohdan,
sekä katsoo seuraavaa:
(1)
Portugalissa esiintyi 24 päivänä marraskuuta 2004 lampaan bluetongue-tautitapauksia. Taudin esiintyminen saattaa aiheuttaa vakavan vaaran yhteisön kotieläinkannalle.
(2)
Jotta epidemian leviäminen voidaan ehkäistä mahdollisimman varhaisessa vaiheessa, yhteisön olisi päätöksessä 90/424/ETY säädetyin edellytyksin osallistuttava niiden tukikelpoisten kustannusten rahoittamiseen, joita Portugalille on aiheutunut taudin torjumiseksi toteutetuista hätätoimenpiteistä. Tästä syystä komissio teki 15 päivänä syyskuuta 2005 päätöksen 2005/660/EY (2) yhteisön rahoitustuen myöntämisestä lampaan bluetongue-taudin torjumiseksi Portugalissa vuosina 2004 ja 2005 toteutettuihin hätätoimenpiteisiin.
(3)
Komissio on pyrkinyt eri päätöksillään määrittelemään suoja- ja valvontavyöhykkeet ja asettamaan ehdot, jotka näiltä vyöhykkeiltä siirrettävien eläinten on täytettävä; päätöksistä viimeisin on lampaan bluetongue-tautiin liittyvistä suoja- ja valvontavyöhykkeistä sekä näiltä vyöhykkeiltä ja niiden kautta tapahtuviin siirtoihin sovellettavista edellytyksistä 23 päivänä toukokuuta 2005 tehty päätös 2005/393/EY (3).
(4)
Portugalin poikkeuksellinen kuivuus on syksystä 2004 lähtien vakavasti vaikeuttanut rehunsaantia ja samalla eläinten ruokintamahdollisuuksia, mikä on aiheuttanut lisäkustannuksia tuottajille. Seuraukset ovat erityisen ongelmallisia Portugalissa, sillä vasikointiin ja karitsointiin erikoistuneet tilat sijaitsevat alueilla, joita eläinten kuljetusrajoitukset koskevat, kun taas lihotustilat, jotka ovat näiden tilojen luonnollinen jatkumo, sijaitsevat rajoitusalueiden ulkopuolella.
(5)
Portugali on toteuttanut yhteistyössä Espanjan kanssa muita toimenpiteitä epidemian torjumiseksi epidemiologisin tarkastuksin ja taudinvalvontatoimin, joihin sisältyivät serologiset ja virologiset laboratoriotestit eläinten siirtoa edeltävän testauksen yhteydessä sekä entomologinen seuranta.
(6)
Portugali ja Espanja ovat esittäneet todisteet taudin seurantaa koskevasta keskinäisestä yhteistyöstään taudin leviämisen estämiseksi.
(7)
Yhteisen maatalouspolitiikan rahoituksesta 17 päivänä toukokuuta 1999 annetun neuvoston asetuksen (EY) N:o 1258/1999 (4) 3 artiklan 2 kohdan mukaan yhteisön sääntöjen mukaisesti toteutettavat eläinlääkintäalaa ja kasvien terveyttä koskevat toimenpiteet rahoitetaan Euroopan maatalouden ohjaus- ja tukirahaston tukiosastosta. Varainhoidon valvonnassa sovelletaan kyseisen asetuksen 8 ja 9 artiklaa.
(8)
Yhteisön rahoitustuen maksaminen edellyttää, että suunnitellut toimet on toteutettu tosiasiallisesti ja että viranomaiset antavat kaikki tarvittavat tiedot asetetussa määräajassa.
(9)
Portugali esitti 25 päivänä helmikuuta 2005 alustavan arvion kuluista, jotka ovat aiheutuneet taudin torjumiseksi toteutetuista muista hätätoimenpiteistä, joihin sisältyvät myös epidemiologiset seurantatoimet. Epidemiologisen seurannan kustannusten arvioidaan olevan 4 303 336 euroa.
(10)
Ennen paikalla tehtäviä komission tarkastuksia on syytä vahvistaa yhteisön taloudellisen tuen ensimmäinen maksuerä. Ensimmäisen maksuerän olisi oltava 50 prosenttia yhteisön rahoitustuesta laskettuna epidemiologisten seurantatoimien arvioitujen tukikelpoisten kustannusten perusteella. On myös tarpeen vahvistaa enimmäismäärät seurantatoimien yhteydessä käytetyistä testeistä ja pyyntivälineistä aiheutuneiden kustannusten korvaamiselle.
(11)
Portugali on täyttänyt kaikki päätöksen 90/424/ETY 3 artiklassa tarkoitettuihin toimenpiteisiin liittyvät tekniset ja hallinnolliset velvoitteensa.
(12)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Yhteisön taloudellisen tuen myöntäminen Portugalille
1. Portugali saa yhteisön rahoitustukea 50 prosenttia kustannuksista, jotka ovat aiheutuneet serologisesta ja virologisesta laboratoriotestauksesta, entomologisesta seurannasta sekä pyyntivälineiden hankinnasta lampaan bluetongue-tautia vastaan toteutettujen hätätoimenpiteiden yhteydessä vuosina 2004 ja 2005.
2. Portugalille korvattavat, 1 kohdassa tarkoitetuista testeistä ja pyyntivälineistä syntyvät kustannukset eivät saa ylittää seuraavia enimmäismääriä:
a)
serologinen valvonta, Elisa-testi: 2,5 euroa testiä kohti;
b)
virologinen valvonta, RT-PCR-testi: 15 euroa testiä kohti;
c)
entomologinen valvonta, pyyntiväline: 160 euroa pyyntivälinettä kohti.
3. Yhteisön rahoitustuki ei kata arvonlisäveroa.
2 artikla
Rahoitustuen maksaminen
Osana 1 artiklassa tarkoitettua yhteisön rahoitustukea maksetaan päätöksen 90/424/ETY 9 artiklan 1 kohdan mukaisten, paikalla tehtyjen tarkastusten tulosten perusteella 600 000 euron suuruinen ensimmäinen erä.
Maksaminen perustuu Portugalilta saataviin todistusasiakirjoihin, joista ilmenevät 1 artiklan 1 kohdassa tarkoitetut laboratoriotestit ja pyyntivälineiden hankinta.
3 artikla
Maksuehdot ja liiteasiakirjat
1. Edellä 1 artiklassa tarkoitettu yhteisön rahoitustuki maksetaan seuraavien asiakirjojen perusteella:
a)
tämän artiklan 2 kohdassa säädetyssä määräajassa toimitettu hakemus, joka sisältää liitteessä eritellyt tiedot;
b)
edellä 2 artiklassa tarkoitetut todistusasiakirjat, mukaan luettuna epidemiologinen kertomus ja rahoitusselvitys;
c)
päätöksen 90/424/ETY 9 artiklan 1 kohdan mukaisesti paikalla tehtyjen tarkastusten tulokset.
Edellä b alakohdassa tarkoitetut asiakirjat on annettava pyydettäessä käyttöön c alakohdassa tarkoitettuja paikalla tehtäviä komission tarkastuksia varten.
2. Edellä 1 kohdan a alakohdassa tarkoitettu hakemus on toimitettava sähköisessä muodossa 60 kalenteripäivän kuluessa tämän päätöksen tiedoksiantamispäivämäärästä. Ellei määräaikaa noudateta, yhteisön rahoitustukea vähennetään 25 prosenttia jokaista myöhästymiskuukautta kohti.
4 artikla
Osoitus
Tämä päätös on osoitettu Portugalin tasavallalle.
Tehty Brysselissä 31 päivänä tammikuuta 2006.

Labels: 0
18
6